彭蠡
作者：李綱
朝代：宋

paragraphs: 神禹治水江爲最，邐迤逶蛇鍾作滙。
泓澄不獨陽鳥居，浩蕩端使羣川會。
羣川已會江不湍，朝宗到海東南安。
烟收雲歛望不盡，眼界始知天宇寛。
世傳揚瀾并左蠡，無風白浪如山起。
我今謫官此中行，何事恬然風浪止。
陽侯也自可憐生，不學世人皆世情。
好風已借一帆便，霽色更增雙眼明。
晚來畫舸鳴六櫓，超忽千山如脫兔。
波心突兀見星宫，雲際峥嶸望廬阜。
世間此景良不多，洞庭三峽真么麽。
共浮大白期一醉，對此不飲當如何。